Per Stig Møller (KF), 2009-05-19:
Enhedslisten har nu igen fremsat forslag til folketingsbeslutning om suspension af associeringsaftalen med Israel.
Beslutningsforslaget er faktisk nummer fem i rækken af sådanne beslutningsforslag.
Hver gang Folketinget har drøftet dette spørgsmål, har regeringen klart gjort rede for sin holdning i sagen, og den er uændret.
Grundlæggende handler det om, at vi opnår størst indflydelse gennem dialog og ikke ved at afskære forbindelserne.
EU arbejder generelt på at styrke den politiske dialog med vigtige partnerlande og nabolande.
Det er i EU’s strategiske interesse, og det styrker EU som global aktør.
Jeg siger det selvfølgelig i sammenhæng med EU's generelle samarbejde med det pågældende land.
Det er det samme med vores dialog med Israel.
Ved at styrke vores politiske kontakter kan vi bedre fremme EU's interesser og lægge pres på Israel, hvor det er nødvendigt.
Vi skal spille på alle tangenter, og det gør os jo til en stærkere aktør.
Havde vi nu ikke nogen aftale, sådan som Enhedslisten foreslår, ville vi heller ikke have noget redskab til at sige fra over for Israel.
Associeringsaftalen med Israel er ikke kun en begunstigende toldfrihandelsaftale, men den er nemlig også en gensidigt forpligtende aftale om at indgå i politisk dialog om emner af fælles interesse, herunder om menneskerettighederne.
Det har vi fra dansk side arbejdet målrettet på vil afspejle sig endnu stærkere i det videre samarbejde mellem EU og Israel, bl.a. gennem etablering af en formel menneskerettighedskomité.
Jeg synes, at det her er vigtigt at gøre det helt klart, hvad status er for opgradering af EU-Israel-forholdet.
På associeringsrådsmødet med Israel i juni sidste år besluttede parterne gradvis at styrke samarbejdet, både den politiske dialog og sektorpolitikkerne, sidstnævnte i form af en revideret handlingsplan for samarbejde.
Den nuværende 3-årige handlingsplan blev sidste år forlænget med 1 år og udløber således nu.
Da en ny handlingsplan endnu ikke er udarbejdet, har den tjekkiske formand for EU sammen med udenrigskommissær Ferrero-Waldner tidligere på måneden skrevet til den israelske udenrigsminister - jeg tror, det var den 6. maj - og foreslået, at den eksisterende handlingsplan vil være styrende for EU-Israel-forbindelserne, indtil parterne bliver enige om en afløser.
Suspenderes associeringsaftalen i stedet, og det vil i realiteten sige en situation, hvor EU indfører sanktioner mod Israel, vil det nemt kunne føre til, at Israel vender ryggen til det politiske samarbejde med EU, og det vil ingen være tjent med, hverken EU, palæstinenserne eller Israel.
Dropper vi aftalen, som Enhedslisten foreslår, vil EU miste det håndtag til at fremme den tostatsløsning, som den palæstinensiske regering går ind for, men som Hamas jo ikke går ind for.
I øvrigt kan jeg oplyse, at der netop nu er blevet dannet en ny palæstinensisk regering, og den er også baseret på tostatsløsningen, som ikke ville kunne blive fremmet, hvis vi melder os ud af forhandlingerne.
Regeringens holdning deles af EU-kredsen.
Her er holdningen, at suspension af associeringsaftalen med Israel vil være kontraproduktivt.
Jeg opfordrer derfor til, at nærværende forslag til folketingsbeslutning forkastes.